I. Farkas, poslanec: (2009-10-21):
Výbor  Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s 79 ods. 1 zákona o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní uvedeného vládneho návrhu zákona. Národná rada Slovenskej republiky uznesením č. 1578 z 8. septembra 2009 pridelila vládny návrh zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194), týmto výborom Národnej rady Slovenskej republiky: Výboru Národnej rady pre financie, rozpočet a menu, Ústavnoprávnemu výboru Národnej rady a napokon Výboru Národnej rady pre verejnú správu a regionálny rozvoj. Uvedené výbory prerokovali predmetný vládny návrh zákona v stanovenom termíne. Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194), stanoviská poslancov Národnej rady podané v súlade s § 75 ods. 2 zákona č. 350/1996 Z. z. o rokovacom poriadku v znení neskorších predpisov. K predmetnému vládnemu návrhu zákona zaujali výbory Národnej rady Slovenskej republiky tieto stanoviská. Odporúčali pre Národnú radu Slovenskej republiky návrh schváliť s pozmeňujúcimi a doplňujúcimi návrhmi Výbor Národnej rady pre financie, rozpočet a menu uznesením č. 595, Ústavnoprávny výbor Národnej rady uznesením č. 727 a napokon Výbor Národnej rady pre verejnú správu a regionálny rozvoj uznesením č. 308. Z uznesení výborov Národnej rady Slovenskej republiky uvedených pod bodom III tejto správy vyplynuli tieto pozmeňujúce a doplňujúce návrhy: 1. K čl. I 1. bodu. V poznámke pod čiarou k odkazu 10aa sa slová „(Mimoriadne vydanie Ú. v. EÚ, kap. 19/zv. 8)“ nahrádzajú slovami „(oznámenie č. 245/2009 Z. z.)“. Gestorský výbor odporúča návrh schváliť. 2. K čl. I – nový bod. Za doterajší bod 4 sa vkladá nový bod 5, ktorý znie: „Za § 10a sa vkladá § 10b, ktorý znie: „Colný úrad Prešov prideľuje hospodárskemu subjektu alebo inej osobe číslo EORI (číslo registrácie a identifikácie hospodárskych subjektov) podľa osobitného predpisu; túto pôsobnosť vykonáva na celom území Slovenskej republiky.“.“ Poznámka pod čiarou k odkazu 29a znie: „Čl. 1 bod 16 a čl. 4k až 4t nariadenia Komisie (EHS) č. 2454/93 v platnom znení.“ Doterajšie body článku I je potrebné primerane prečíslovať. Gestorský výbor odporúča návrh schváliť. 3. K čl. I – nový bod. Za doterajší bod 5 sa vkladá nový bod 6, ktorý znie: „V § 19 ods. 2 sa za písmeno e) vkladá nové písmeno f), ktoré znie: „f) služobný preukaz príslušníka Národného bezpečnostného úradu“. Doterajšie písmeno f) sa označuje ako písmeno g).“ Doterajšie body článku I je potrebné primerane prečíslovať. Gestorský výbor odporúča návrh schváliť. 4. K čl. I 8. bodu. V poznámke pod čiarou k odkazu 42a sa slová „(Mimoriadne vydanie Ú. v. EÚ, kap. 19/zv. 8)“ nahrádzajú slovami „(oznámenie č. 245/2009 Z. z.)“. Gestorský výbor odporúča návrh schváliť. 5. K čl. IV – nový bod. Doterajší text článku IV sa označuje ako bod 2 a vkladá sa nový bod 1, ktorý znie: „V § 14 sa vypúšťa odsek 7.“ Gestorský výbor odporúča návrh schváliť. 6. K čl. IV – nový bod. Za bod 2 sa vkladá nový bod 3, ktorý znie: „V § 212 ods. 2 sa vypúšťa slovo „jeho“.“ Gestorský výbor odporúča návrh schváliť. 7. K čl. IV – nový bod. Za bod 2 sa vkladá nový bod 4, ktorý znie: „§ 212 sa dopĺňa odsekom 7, ktorý znie: „Kritériá určenia zdravotnej klasifikácie podľa odseku 2 upraví všeobecne záväzný právny predpis, ktorý vydá ministerstvo po dohode s Ministerstvom zdravotníctva Slovenskej republiky.“.“ Gestorský výbor odporúča návrh schváliť. 8. K čl. IV – nový bod. Za bod 2 sa vkladá nový bod 5, ktorý znie: „V § 213 sa vypúšťa odsek 5.“ Gestorský výbor odporúča návrh schváliť. 9. K čl. V – bod 2. V doterajšom bode 2 § 12 ods. 25 sa slovo „začať“ nahrádza slovom „vykonať“. Gestorský výbor odporúča návrh schváliť. 10. K čl. V – nový bod. Za doterajší bod 2 sa vkladá nový bod 3, ktorý znie: „Za § 18 sa vkladá § 18a, ktorý znie: „Žiadosť o pridelenie čísla EORI (čísla registrácie a identifikácie hospodárskych subjektov) podľa osobitného predpisu sa podáva na tlačive, ktorého vzor ustanoví všeobecne záväzný právny predpis, ktorý vydá ministerstvo.“.“ Doterajšie body článku V je potrebné primerane prečíslovať. Gestorský výbor odporúča návrh schváliť. 11. K čl. V – nový bod. Za doterajší bod 2 sa vkladá nový bod 4, ktorý znie: „§ 30 a 31 vrátane nadpisu nad paragrafom znejú: „Žiadosť o vyplatenie vývoznej náhrady. § 30. Ak sa colným vyhlásením navrhuje prepustenie tovaru, na ktorý sa žiada vyplatenie vývoznej náhrady podľa osobitného predpisu, do colného režimu vývoz, v colnom vyhlásení deklarant uvedie poznámku „Žiadosť o vyplatenie vývoznej náhrady“. § 31: Odsek 1: „Riadne vyplnené colné vyhlásenie s poznámkou podľa § 30 sa považuje za žiadosť o vyplatenie vývoznej náhrady podľa osobitného predpisu. Zoznam pobočiek colných úradov príslušných na podanie žiadosti o vyplatenie vývoznej náhrady ustanoví všeobecne záväzný právny predpis, ktorý vydá ministerstvo.“ Odsek 2: „Deklarant, ktorý žiada o vyplatenie vývoznej náhrady, je povinný spolu so žiadosťou  o vyplatenie vývoznej náhrady predložiť kontrolný  výtlačok T5 aj v prípadoch, v ktorých túto povinnosť nemá podľa osobitného predpisu; v takom prípade sa ustanovenia osobitného predpisu použijú rovnako.“ Odsek 3: „Ak colný úrad prepustí do colného režimu vývoz tovar, na ktorý deklarant podal žiadosť o vyplatenie  vývoznej náhrady podľa odseku 1, colný úrad vyznačí túto skutočnosť v žiadosti a listinnú podobu žiadosti, ktorú osvedčí, postúpi prostredníctvom Colného riaditeľstva na rozhodnutie Pôdohospodárskej platobnej agentúre.“.“.“ Poznámky pod čiarou k odkazom 42 až 46 znejú: „42) Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky.  43) Čl. 46 ods. 1 nariadenia Komisie (ES) č. 612/2009 zo 7. júla 2009, ktorým sa ustanovujú spoločné podrobné pravidlá uplatňovania vývozných náhrad za poľnohospodárske výrobky (prepracované znenie). 44) Čl. 912a až 912g nariadenia Komisie (EHS) č. 2454/93 v platnom znení. 45) Čl.  8 nariadenia Komisie (ES) č. 612/2009. 46) § 6 zákona č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka.“ Doterajšie body článku V je potrebné primerane prečíslovať. Gestorský výbor odporúča návrh schváliť. Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto: o bodoch spoločnej správy 1 až 11 hlasovať spoločne s návrhom gestorského výboru schváliť ich. Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194), vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona č. 350/1996 Z. z. o rokovacom poriadku v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov (tlač 1194), schváliť s pozmeňujúcimi a doplňujúcimi návrhmi. Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon č. 652/2004 Z. z. o orgánoch štátnej správy v colníctve, bola schválená uznesením gestorského výboru č. 613 z  20. októbra 2009. Výbor určil poslanca Ivána Farkasa  za spoločného spravodajcu výborov. Súčasne ho poveril  predniesť spoločnú správu výborov na schôdzi Národnej rady a navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy. Pán predsedajúci, prosím vás, otvorte rozpravu.